CELEX: 
Language: sk
Date: 2017-11-15 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení delegované nariadenie Komisie (EÚ) 2016/1238, pokiaľ ide o požiadavky na zloženie a kvalitatívne vlastnosti mlieka a mliečnych výrobkov oprávnených na verejnú intervenciu a pomoc na súkromné skladovanie

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Reformou spoločnej poľnohospodárskej politiky (ďalej len „SPP“) v roku 2013 sa potvrdilo, že systém verejnej intervencie a pomoc na súkromné skladovanie by mali byť aj naďalej dvoma hlavnými trhovými opatreniami SPP, ktoré boli stanovené v nariadení Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami (ďalej len „nariadenie o spoločnej organizácii trhov“).
            
            
               Od roku 2008 nebolo aktualizovaných niekoľko metód analýzy stanovených v nariadení Komisie (ES) č. 273/2008 a je potrebné ich preskúmať, najmä pokiaľ ide o ich presnosť, ako aj z hľadiska prijateľného administratívneho zaťaženia a nákladov pre členské štáty a hospodárske subjekty. Nariadenie týkajúce sa metód analýzy pre verejnú intervenciu a pomoc na súkromné skladovanie je preto potrebné zrušiť a nahradiť zjednodušenými pravidlami, ktoré sú zosúladené s Lisabonskou zmluvou a právomocami zahrnutými v príslušných základných aktoch. Okrem toho v súlade s novou štruktúrou sekundárnej legislatívy sa súčasné osobitné nariadenia upravujúce metódy analýzy výrobkov v rámci verejnej intervencie a pomoci na súkromné skladovanie majú zlúčiť do delegovaných a vykonávacích horizontálnych aktov týkajúcich sa uvedených otázok.
            
            
               V záujme harmonizácie sa vykonalo komplexné preskúmanie metód s cieľom zabezpečiť kontrolu kvality mliečnych výrobkov nakúpených v rámci verejnej intervencie alebo oprávnených na pomoc na súkromné skladovanie, ako aj zjednodušenie príslušných ustanovení nariadení Komisie.
            
            
               Vzhľadom na viacero technických zlepšení v analytickej metodike by sa mali preskúmať požiadavky na zloženie a kvalitatívne vlastnosti určitých mliečnych výrobkov so zreteľom na verejnú intervenciu a pomoc na súkromné skladovanie. Zároveň sa lepšie zohľadnili existujúce pravidlá Únie týkajúce sa hygienických požiadaviek na mliečne výrobky. Preto je potrebné aktualizovať parametre kvality pre nákup v rámci verejnej intervencie a súkromného skladovania mliečnych výrobkov. Táto aktualizácia sa uskutočňuje prostredníctvom tohto delegovaného nariadenia a súčasne prijímaného vykonávacieho nariadenia. Aby sa zabezpečila jednotnosť, legislatívna súdržnosť a istota a aby nevznikli žiadne medzery v právnej úprave, delegované nariadenie by sa malo schváliť a začať uplatňovať v ten istý deň ako vykonávacie nariadenie.
            
            
               2.KONZULTÁCIE PRED PRIJATÍM AKTU
            
            
               Komisia o návrhu vykonávacieho a delegovaného aktu diskutovala s expertmi menovanými členskými štátmi počas zasadnutí expertnej skupiny pre spoločnú organizáciu trhu v období od novembra 2016 do júla 2017 a zohľadnila názory a stanoviská vyjadrené počas týchto konzultácií.
            
            
               Návrh vykonávacieho a delegovaného nariadenia bol predmetom verejnej konzultácie prostredníctvom portálu pre lepšiu právnu reguláciu v období štyroch týždňov od 8. septembra do 6. októbra 2017. Celkovo bol prijatý jeden príspevok ku každému návrhu. 
            
            
               Experti Európskeho parlamentu boli informovaní o všetkých týchto rozhovoroch a pozývaní na všetky zasadnutia.
            
            
               3.PRÁVNE PRVKY DELEGOVANÉHO AKTU
            
            
               Delegovaným aktom sa mení delegované nariadenie (EÚ) 2016/1238, pokiaľ ide o podmienky týkajúce sa oprávnenosti výrobkov pre dané systémy s prihliadnutím na rozdielnu povahu výrobkov, a najmä na požiadavky na analýzu mlieka a mliečnych výrobkov.
            
            
               Aby sa zabezpečili harmonizované kontroly, je potrebné mať stanovené limity, pokiaľ ide o požadované parametre. Preto je potrebné aktualizovať horizontálne delegované nariadenie týkajúce sa verejnej intervencie tak, aby bolo v súlade s novými vykonávacími pravidlami.
            
            
               DELEGOVANÉ NARIADENIE KOMISIE (EÚ) …/…
            
            
               z 15. 11. 2017,
            
            
               ktorým sa mení delegované nariadenie Komisie (EÚ) 2016/1238, pokiaľ ide o požiadavky na zloženie a kvalitatívne vlastnosti mlieka a mliečnych výrobkov oprávnených na verejnú intervenciu a pomoc na súkromné skladovanie 
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007
                  1
               , a najmä na jeho článok 19 ods. 1 písm. a),
            
         
         
            
               keďže:
            
            
               (1)V delegovanom nariadení Komisie (EÚ) 2016/1238
                  2
                sa stanovujú požiadavky na zloženie a kvalitatívne vlastnosti mlieka a mliečnych výrobkov oprávnených na verejnú intervenciu a pomoc na súkromné skladovanie.
            
            
               (2)Vzhľadom na technické zlepšenia metodiky používanej na analýzu a hodnotenie kvality mlieka a mliečnych výrobkov a v záujme zosúladenia existujúcich pravidiel Únie týkajúcich sa hygienických požiadaviek je nutné preskúmať a aktualizovať parametre požiadaviek na zloženie a kvalitatívne vlastnosti určitých mliečnych výrobkov oprávnených na verejnú intervenciu a pomoc na súkromné skladovanie. 
            
            
               (3)Prílohy IV a V k delegovanému nariadeniu Komisie (EÚ) 2016/1238 by sa preto mali zodpovedajúcim spôsobom zmeniť, 
            
            
               PRIJALA TOTO NARIADENIE:
            
            
               Článok 1
            
            
               Prílohy k delegovanému nariadeniu (EÚ) 2016/1238 sa menia takto:
            
            
               a) Časť II prílohy IV sa nahrádza textom uvedeným v prílohe I k tomuto nariadeniu; 
            
            
               b) Časť II prílohy V sa nahrádza textom uvedeným v prílohe II k tomuto nariadeniu. 
            
            
               Článok 2
            
            
               Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 15. 11. 2017
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        Ú. v. EÚ L 347, 20.12.2013, s. 671. 
               
               
                  
                     (2)
                  
                        Delegované nariadenie Komisie (EÚ) 2016/1238 z 18. mája 2016, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o verejnú intervenciu a pomoc na súkromné skladovanie (Ú. v. EÚ L 206, 30.7.2016, s. 15).
               
            
      
    ---documentbreak--- 
      
         
         
            
               PRÍLOHA I
            
            
               „ČASŤ II 
            
            
               Požiadavky na zloženie a kvalitatívne vlastnosti
            
            
               Maslo je tuhá emulzia, prevažne typu voda v oleji, s týmito vlastnosťami, pokiaľ ide o zloženie a kvalitu:
            
            
                     
                        Parametre
                     
                  
                  
                     
                        Obsah a kvalitatívne vlastnosti
                     
                  
               
                     
                        Tuk
                     
                  
                  
                     
                        minimálne 82 %
                     
                  
               
                     
                        Voda
                     
                  
                  
                     
                        maximálne 16 %
                     
                  
               
                     
                        Beztuková sušina
                     
                  
                  
                     
                        maximálne 2 %
                     
                  
               
                     
                        Kyslosť tuku
                     
                  
                  
                     
                        maximálne 1,2 mmol/100 g tuku
                     
                  
               
                     
                        Peroxidové číslo
                     
                  
                  
                     
                        maximálne 0,3 miliekvivalentov kyslíka/1 000 g tuku
                     
                  
               
                     
                        Nemliečny tuk
                     
                  
                  
                     
                        nezistiteľné analýzou triglyceridov
                     
                  
               
                     
                        Senzorické vlastnosti
                     
                  
                  
                     
                        najmenej štyri z piatich bodov za vzhľad, chuť a textúru
                     
                  
               
               „
               
            
               PRÍLOHA II
            
            
               „ČASŤ II
            
            
               Požiadavky na zloženie a kvalitatívne vlastnosti 
            
            
                     
                        Parametre
                     
                  
                  
                     
                        Obsah a kvalitatívne vlastnosti
                     
                  
               
                     
                        Bielkoviny 
                     
                  
                  
                     
                        minimálne 34,0 % beztukovej sušiny
                     
                  
               
                     
                        Tuk 
                     
                  
                  
                     
                        maximálne 1,00 %
                     
                  
               
                     
                        Voda 
                     
                  
                  
                     
                        maximálne 3,5 %
                     
                  
               
                     
                        Titratovateľná kyslosť v ml decinormálneho roztoku hydroxidu sodného
                     
                  
                  
                     
                        maximálne 19,5 ml
                     
                  
               
                     
                        Laktáty 
                     
                  
                  
                     
                        maximálne 150 mg/100 g
                     
                  
               
                     
                        Test fosfatázy
                     
                  
                  
                     
                        negatívna hodnota, t. j. nepresahuje 350 mU fosfatázovej aktivity na liter obnoveného mlieka
                     
                  
               
                     
                        Index nerozpustnosti
                     
                  
                  
                     
                        maximálne 0,5 ml (24 °C)
                     
                  
               
                     
                        Pripálené častice 
                     
                  
                  
                     
                        maximálne 15,0 mg, t. j. minimálne disk B
                     
                  
               
                     
                        Mikroorganizmy 
                     
                  
                  
                     
                        maximálne 40 000 JTK na gram
                     
                  
               
                     
                        Cmar (1) 
                     
                  
                  
                     
                        žiadny (2)
                     
                  
               
                     
                        Syridlová srvátka (3) 
                     
                  
                  
                     
                        žiadny
                     
                  
               
                     
                        Kyslá srvátka (3) 
                     
                  
                  
                     
                        žiadny (4) alebo maximálne 150 mg/100 g (5)
                     
                  
               
                     
                        Chuť a zápach
                     
                  
                  
                     
                        čisté
                     
                  
               
                     
                        Vzhľad
                     
                  
                  
                     
                        bielej alebo svetložltej farby, bez nečistôt a farebných častíc
                     
                  
               
               (1) „Cmar“ je vedľajší produkt pri výrobe masla získaný miešaním smotany a oddelením pevného tuku.
            
            
               (2) Neprítomnosť cmaru sa môže stanovovať buď inšpekciou prevádzky priamo na mieste bez predchádzajúceho ohlásenia aspoň raz za týždeň, alebo laboratórnym rozborom konečného výrobku, pokiaľ sa zistí maximálne 69,31 mg dipalmitoyl-fosfatidylethanolamínu (PEDP) na 100 g.
            
            
               (3) „Srvátka“ je vedľajší produkt pri výrobe syra alebo kazeínu získaný pôsobením kyselín, syridla a/alebo chemicko-fyzikálnych procesov.
            
            
               (4) Ak sa vykonávajú kontroly na mieste.
            
            
               (5) Ak sa uplatňuje norma ISO 8069.“